Cojsik mie korciōło1, żeby sie szczelić na szybko jakoł zupa. We zamrażalce bōła jeszcze staro bania2, na handlu żech kupiōł take fajne małe cukinie, no i jeszcze mioł żech flaszka z włoskimi tōmatami3. Czasu bōło mało, bo zajś trza bōło lecieć na jake nagranie i musza pedzieć, że chyba mi sie udało szczelić ta zupa we 15 minut- niy bōło źle. Jak bania sie rozmrojzi, to łōna4 już je miynkoł5 i bez to niy trza ji tak dugo warzić, ale jak mołcie trocha wiyncyj czasu, to mogecie sie łobrać tōmaty ze skōry i wciepnōńć je do gorka razym ze świyżōm baniōm, a bajecie mieć jeszcze lepszoł zupa. Ło tyj zupie idzie nawet pedzieć, że je wegańskoł- terozki to je przeca modern6 😉
Co potrza:
0,5 kg łobranyj bani
0,5-0,7 kg tōmatōw (abo jedna flaszka pasaty- takigo przeciyru ze tōmatōw, abo i soku)
1 mało cukinia
1 cebula
2 zōmbki czosku
gorść słōnecznika
połra łyżek oliwy
2-3 łeżki oleju kokosowego
połra gałōnzkōw bazylii
sōł i pieprz
2 szklōnki wody
Do gorka wlyjcie oliwa, wciepcie czosnek, pokrōno byle jak cebula i trocha jōm zeszklijcie. Potyn wlyjcie tam flaszka przeciyru abo pokrōne, łobrane ze skōry tōmaty i łobrano bania. Wlyjcie tam trocha wody, dejcie trocha soli, pieprzu, listki bazyli i niech sie to powarzi.
Bez tyn czas na suchoł patelnia dejcie na chwila nasiōna słōnecznika, a za chwila wlyjcie tam trocha łoleju kokosowego (pōnoś łon je nojlepszy do smażynia), a jak go niy mołcie, to moge być tyż oliwa i wciepcie tam pokrōno na małe kōnski cukinia- jak je małoł, to niy trza jyj łobiyrać ze skōry. Jak cukinia zmiynknie, to tyn dodatek już mōmy fertich.
Idymy nazod do gorka ze baniōm i tōmatami. Jak bania je miynkoł, to wejście blynder i wszysko fajnie wymiksujcie, dosmakujcie i fertich. Do talyrza nalyjcie zupa, po wiyrchu7 posypcie cukiniōm i słōnecznikym… i smacznego 🙂
Nojfajniyjsze je w tym to, że ta zupa kryjm mōmy połōnczōno ze chrupiōncōm cukiniōm i słōnecznikym. Je delikatnoł we smaku, ale jak już sie jōm sprōbuje, to ciynżko sztopnōńć8 😉
1korciło; ō- samogłoska w wymowie między o i u
2dynia
3pomidorami
4ona
5miękka
6modne
7na wierzchu
8przestać
szl_Latn szl_Latn ron_Latn szl_Latn szl_Latn kon_Latn pol_Latn tsn_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn smo_Latn gaz_Latn nob_Latn pol_Latn pol_Latn